ועדת הכספים, כנסת 23, פרוטוקול מספר 157, 2020-11-02 11:30

משה גפני: בקשה להרחבת מענקי הסיוע לגני החיות וסיוע בפתיחתם טרם קריסתם כלכלית, הצעתו של חבר הכנסת מיקי לוי, ודיון מהיר בנושא: מצב חירום של הספארי ברמת-גן בשל נזקים שנגרמו בתקופת משבר הקורונה, של חבר הכנסת אלכס קושניר.

מיקי לוי: אין שום סיבה לסגור את הספארי ואת גן החיות, הרי הגנים הלאומיים פתוחים.

מיקי לוי: למה לא לגזור גזירה שווה?

משה גפני: למה באמת?

מיקי לוי: אין תשובות, זו הבעיה המרכזית.

מיקי לוי: לספארי נכנסת המשפחה באוטו, יוצאת מהצד השני.

מיקי לוי: בגן החיות התנ"כי יש מאות דונמים.

מיקי לוי: גני החיות לא מקבלים שקל אחד ממדינת ישראל סיוע.

מיקי לוי: ביקשתי מיושב-ראש ועדת חוקה לקשור את הפתיחה של גני החיות ושל הספארי לגנים הלאומיים.

הילה שי וזאן: פשוט לשנות הגדרה.

מיקי לוי: ואז לא צריך להתחנן.

משה גפני: בידי מי זה?

משה גפני: אנחנו לא ועדה שיכולה להחליט בעניין.

מיקי לוי: למה הבאתי לך?

מיקי לוי: כי אין להם כסף.

מיקי לוי: עוד מעט הם ייפלו על כתפיה של הממשלה.

מיקי לוי: הם לא רוצים כסף, הם רק רוצים לפתוח.

מיקי לוי: אני משתמש בשרותיה של ועדת הכספים כדי ללחוץ על הממשלה לפתוח את הספארי.

אופיר כץ: האם זה נכון ללכת לכיוון של פתיחה ולהשאיר אותם ערומים מתקציבים כל עוד הם לא פותחים?

מיקי לוי: להשיג תקציב בימים טרופים אלה זה סיפור מההפטרה.

מיקי לוי: מה אומרים לי מנהל הספארי ומנהלי גני החיות?

מיקי לוי: רק תנו לנו לפתוח, אנחנו נסתדר, התקציב שנכנס לנו מחזיק אותנו.

הילה שי וזאן: הבעיה שהתאגידים העירוניים נפלו בין הכיסאות, הם לא נכללו במענק שהארכנו ב-30 ימים.

הילה שי וזאן: התאגידים האלה מספקים שירותים שוטפים לתושבים בכל הרשויות.

הילה שי וזאן: המצב שלהם הוא ממש בכי רע, חייבים למצוא דרך לכלול אותם בתוך ההסדר.

משה גפני: למה הם שונים?

משה גפני: הם שונים בגלל שהם נקראים עירוניים?

ינון אזולאי: תאגידים עירוניים לא כלולים בחוק המענקים.

הילה שי וזאן: יש להם חובות של מאות מיליוני שקלים.

משה גפני: את חושבת שצריך לאפשר להם לפתוח?

הילה שי וזאן: זה לא עניינה של הוועדה הזאת.

משה גפני: מה את מציעה?

הילה שי וזאן: להכניס אותם בקריטריונים.

מיקי לוי: הם מחוץ למנגנון.

הילה שי וזאן: צריך להכניס חברות שיש להן רף מתחת ל-25% מימון עירוני.

רועי ברזילי: כשהייתי כאן ביוני, אדוני היושב-ראש הבין את המצוקה.

רועי ברזילי: התאגידים העירוניים מאוגדים בעמותה או בחברה עירונית.

רועי ברזילי: העמותות העירוניות, שעד 75% מתקציבן הוא תקציב עצמי שהן מגייסות בעצמן, זכאיות לאותו תקציב, הן דומות יותר לחברה כלכלית.

רועי ברזילי: באותו דיון באו החברות הממשלתיות ואמרו: "רגע, מה ההבדל בינינו לבין חברות עירוניות?

רועי ברזילי: אם 75% מתקציב החברה הממשלתית הוא תקציב חיצוני, הוא תקציב שאנחנו מגייסים בשוק הפרטי, גם אנחנו זכאיות", ובאמת הן נכנסו לזכאות.

רועי ברזילי: אחרי אותה ישיבה ביוני הייתי בטוח שהספארי והתאגידים העירוניים האחרים שמאוגדים בדרך של חברה ייכנסו.

רועי ברזילי: כשדיברתי עם מנכ"ל משרד האוצר, התברר לי שחברות עירוניות שמאוגדות כחברה בע"מ לא נכנסו לתקנות האלו.

רועי ברזילי: בספארי, בשונה ממוזיאון שאתה יכול לסגור את המוזיאון ולהוציא את כל העובדים לחל"ת, החיות לא יוצאות לחל"ת, צריך שעובדים יטפלו בהן.

רועי ברזילי: יש לנו הוצאות כבדות מצד אחד, ומצד שני אנחנו לא זכאים לפיצוי מחל"ת ולפיצוי שהיה ממרץ עד היום.

רועי ברזילי: גם אם ועדת הכספים תמליץ ונציג משרד האוצר יגיד שהם מוכנים לזה, תהיה לנו בעיה רטרואקטיבית לקבל מחברות אחרות.

זיו איילון: 70% מתקציבם של גני החיות הוא קשיח, הוא מיועד לטיפול בבעלי החיים.

זיו איילון: זו רמה שאנחנו לא יכולים להפחית אותה לא מבחינת המזון, לא מבחינת המטפלים, לא מבחינת התרופות.

משה גפני: ואתם נופלים בין הכיסאות.

זיו איילון: אנחנו יודעים להסתדר היטב כבר שנים עם קהל המבקרים, שזה גורם ההכנסה היחידי שלנו.

זיו איילון: כל ההכנסה לתקציב השוטף מגיעה ממכירת כרטיסים.

זיו איילון: אם הדבר הזה לא יקרה, המדינה, שחתומה על אמנות בינלאומיות, תצטרך להכניס את היד לכיס.

זיו איילון: אנחנו סך הכל מבקשים להיפתח.

זיו איילון: גן החיות זה המקום שהקהל צריך יותר מאשר מקומות רחוקים כמו שמורות טבע.

זיו איילון: אלה שלא מקבלים את הסיוע מבין גני החיות צריכים לקבל את הפיצויים על ההחזרה מחל"ת.

זיו איילון: חוץ מאיתנו אף אחד לא מקבל.

ינון אזולאי: בתקופה של "צוק איתן", כשסגרו את הספארי, קיבלתם פיצוי?

רועי ברזילי: לא קיבלנו פיצוי.

רועי ברזילי: נכנסנו אז לגירעון של ממש כתוצאה מהדבר הזה.

רועי ברזילי: הצלחנו להדביק את הפער רק שנה אחרי זה.

רועי ברזילי: הפיצוי שהספארי צריך לקבל דומה לפיצוי ששאר החברות העירוניות בע"מ צריכות לקבל.

מעין ספיבק: אנחנו חושבים שנכון לפתוח את גני החיות כמה שיותר מהר.

מעין ספיבק: קודם כל, מדובר בהימצאות באזור פתוח, שזה בדומה לשמורות הטבע שהן פתוחות.

מעין ספיבק: בספארי בפרט אנשים נמצאים בעיקר ברכב.

מעין ספיבק: במצב שהם לא נמצאים ברכב אפשר לייצר מנגנון שבו נרשמים מוקדם.

מעין ספיבק: האפשרות לקבל פיצוי, מעבר להגדרת גוף כגן חיות או לא גן חיות, תלויה בהגדרת הגוף כגוף מתוקצב.

מעין ספיבק: על פי התקנות שהוגדרו, גוף שמוגדר כמתוקצב לא יכול לקבל פיצוי.

מעין ספיבק: גן החיות התנ"כי הוא לא תאגיד עירוני.

מעין ספיבק: מכיוון שהוא לא מקבל כסף באופן שוטף מהעירייה אז הוא זכאי לגשת על פי נוהל התמיכות.

מיקי לוי: האם הספארי, שלא מקבל שקל אחד מעיריית רמת גן למרות שעיריית רמת גן מחזיקה ב-10%, רשאי לבוא ולקבל פיצוי?

מעין ספיבק: הספארי, על פי הבדיקות שערכנו בשנת 2019, קיבל כ-400,000 שקלים מהעירייה.

מעין ספיבק: זה סכום מאוד פעוט אל מול סך כל התקציב שלו שעומד על 140 מיליון שקל.

מעין ספיבק: זה שונה מאשר גן החיות התנ"כי שאין לרשות המקומית אפשרות להעביר כסף אליו בכלל.

מעין ספיבק: הספארי יכול לקבל כסף מהעירייה.

מעין ספיבק: השאלה אם הוא מקבל או לא מקבל היא משנית לעובדה שהוא יכול לקבל על פי חוק.

מעין ספיבק: אין אף נוהל שמאפשר להעביר תקציבים לספארי.

משה גפני: מה את מציעה לעשות?

מעין ספיבק: העירייה יכולה לבחור לסייע לספארי.

הילה שי וזאן: זה ראש קטן.

הילה שי וזאן: לא מדובר רק בהם, מדובר בהרבה מאוד תאגידים עירוניים, אם בתרבות, אם בכלכלה.

הילה שי וזאן: לא יכול להיות שתגידו שהרשות צריכה לדאוג להם, גם ככה הרשות נמצאת בגירעונות.

הילה שי וזאן: רובן של העיריות גם נתמכות.

הילה שי וזאן: מעל 150 רשויות נתמכות.

הילה שי וזאן: לבוא ולהגיד להן להחזיק את התאגידים העירוניים זה משהו שהוא לא ישים, הוא לא יקרה.

הילה שי וזאן: אתם פשוט דנים את כל התאגידים העירוניים לתלייה.

משה גפני: אני שואל על גני החיות, יש שבעה במספר.

משה גפני: את יכולה להגיד שלפי דעתך צריך לפתוח אותם, שזאת אמירה מאוד יפה, אבל זה עוד אחד מתוך הרבה דברים שאתם מתווכחים עם משרד הבריאות.

משה גפני: כל עוד זה לא נפתח, לחיות האלו אין פתרון.

משה גפני: מה את מציעה לעשות?

מעין ספיבק: אין לי אפשרות לסייע אלא דרך העירייה.

מעין ספיבק: אין גם אפשרות חוקית לסייע אלא דרך העירייה.

מעין ספיבק: אני לא מכירה את הסיפור של חמשת גני החיות האחרים, כי בחנו את גן החיות התנ"כי ואת הספארי.

מעין ספיבק: גן החיות התנ"כי יכול לקבל מענק הוצאות קבועות, מה שייתן לו כחצי מיליון שקלים על אותם חודשיים שהוא סגור.

משה גפני: מאיפה הוא יקבל?

מעין ספיבק: הוא יקבל על פי הנהלים הקבועים של רשות המיסים.

משה גפני: אמיר דהן, מה עושים עם גני החיות?

 << אורח >> אמיר דהן: כל עוד החקיקה מחריגה אותם לפי סעיף 21 לחוק יסודות התקציב לנו אין דרך למצוא להם פתרונות, למרות שאני מניח שיש להם הוצאות קבועות.

משה גפני: גם לא גן החיות התנ"כי?

 << אורח >> אמיר דהן: אני לא יודע את הפרטים שלו.

 << אורח >> אמיר דהן: אם אקבל את הפרטים אוכל לבדוק אותו יותר לעומק.

 << אורח >> אמיר דהן: הספארי מוחזק ב-100% על ידי עיריית רמת גן.

 << אורח >> אמיר דהן: אין לנו דרך לפתור את זה אלא בשינוי חקיקה או בהחלטה תקציבית.

משה גפני: מה לגבי שאר גני החיות?

 << אורח >> אמיר דהן: ברגע שאני אקבל את הפרטים אני אשמח לבדוק.

משה גפני: חיים צורי, ראש עיריית קרית מוצקין, מה מצב גן החיות אצלכם?

חיים צורי: אני רוצה לראות איך תומכים ברשויות מקומיות כמו שלנו, לא רק בגני החיות.

חיים צורי: גן החיות אצלנו היא עמותה שנתמכת על ידי רשת המתנ"סים, אנחנו לא תומכים בה.

חיים צורי: אני מסכים שגן החיות היה צריך להיות פתוח כבר ממזמן, אנחנו לא שונים מכל יתר הפארקים שנפתחו, אבל הבלגן שסורר בכל מקום הגיע גם אלינו.

אופיר כץ: עכשיו, כשאין מבקרים, מי מממן את גן החיות?

חיים צורי: אנחנו נכנסים לגירעונות.

משה גפני: האם הגשתם בקשה לאמיר דהן מרשות המיסים?

משה גפני: האם הגשתם בקשה למענק?

חיים צורי: המתנ"ס הגיש.

חיים צורי: המתנ"ס מחזיק את גן החיות וגם את מרכז הספורט שלנו.

חיים צורי: כולם סגורים.

משה גפני: האם המתנ"ס הגיש וקיבל?

חיים צורי: המתנ"ס הגיש על כל הפרויקטים.

חיים צורי: הוא לא קיבל תשובה.

משה גפני: אמיר דהן, אומר ראש עיריית קרית מוצקין שהמתנ"ס הגיש בקשה ועדיין לא קיבל תשובה.

משה גפני: אתה יכול לבדוק את זה?

 << אורח >> אמיר דהן: אם אחרי הישיבה תתנו לי את הטלפון, אני אצור איתם קשר ואבדוק את זה.

משה גפני: אני מבקש להעביר לאמיר דהן את הטלפון של חיים צורי, ראש עיריית קרית מוצקין.

זיו איילון: יש את גן החיות בקרית מוצקין, יש את גן החיות בחיפה, יש את גן החיות בניר דוד, יש את הספארי, יש את גן החיות בירושלים, יש את גן החיות בראשון לציון ואת גן החיות בבאר-שבע.

משה גפני: אני מבקש ממך להעביר לנו את השמות עם הטלפונים של האנשים שם.

אורן בן-יוסף: וגם את צורת ההתאגדות.

משה גפני: אנחנו רוצים לדעת האם זה רק על הספארי, או שזה כולל מקומות אחרים, גני חיות אחרים.

משה גפני: תעבירו לנו את השמות עם הטלפונים ונעביר אותם לאמיר דהן.

רועי ברזילי: אמיר אמר שהתקנות לא מאפשרות לגוף שנשלט על ידי העירייה.

רועי ברזילי: אין קשר.

רועי ברזילי: חברה ממשלתית שנשלטת ב-100% על ידי המדינה ו-75% מהכנסותיה הן מבחוץ, מקבלת.

רועי ברזילי: גם עמותה עירונית שנשענת על ידי העירייה מקבלת, בהנחה ש-75% מהכנסותיה הן מבחוץ.

רועי ברזילי: אם זו בריכה שחייה עירונית שמאוגדת כעמותה, היא מקבלת.

 << אורח >> אמיר דהן: מבדיקה שערכתי כעת, המתנ"ס בקרית מוצקין הגיש בקשה לפני 30 ימים וקיבל מקדמה של 60%.

 << אורח >> אמיר דהן: אנחנו נקדם את זה עוד יותר.

משה גפני: אני רוצה להעביר לך גם את האחרים.

איתי פלומבו ויסמן: יש לי את התמונה שאתה מבקש לקבל לגבי הגנים האחרים.

איתי פלומבו ויסמן: גן החיות של חיפה נמצא תחת חברה עירונית שנקראת אתו"ס, שזו חברה בשליטת הרשות המקומית שלא זכאית לקבל את המענקים.

איתי פלומבו ויסמן: בחברת כיוונים בבאר שבע, שהיא גם חברה עירונית, יש גן חיות שנקרא נגב zoo, שזה גם גן חיות שלא זכאי לפי החקיקה הקיימת לקבל את התמיכה.

איתי פלומבו ויסמן: המקרה של קרית מוצקין הוא טיפה שונה.

איתי פלומבו ויסמן: כיוון שמדובר שם בעמותה, לא בחברה עירונית, הם יכולים להיתמך במסגרת החקיקה.

איתי פלומבו ויסמן: כנ"ל גם לגבי גן החיות התנ"כי בירושלים, שזה תאגיד עירוני שאינו בשליטה.

איתי פלומבו ויסמן: יש לנו את הספארי, את אתו"ס, את ראשון לציון ואת באר-שבע שלא זכאים לקבל מענקים במסגרת החקיקה הקיימת, ויש לנו את העמותה בקרית מוצקין ואת גן החיות התנ"כי שזכאים לקבל את המענקים.

איתי פלומבו ויסמן: הקושי הגדול, כבר ציינו אותו מקודם מספר חברי כנסת, הוא בחברות עירוניות גדולות שנסמכות על הכנסות עצמיות, לא על השתתפות עירייה, שהן כנראה ייקלעו לבורות תקציביים מאוד-מאוד גבוהים.

איתי פלומבו ויסמן: אני מתקשה לראות איך במצב הנוכחי של הרשויות המקומיות הן תומכות באותן חברות שמפעילות פעילויות בתחום הפנאי והתרבות במיליוני שקלים.

איתי פלומבו ויסמן: על זה צריך יהיה לתת את הדעת בדיון נפרד.

ינון אזולאי: אתה יודע, הרב גפני, שהם מפסידים פעמיים?

ינון אזולאי: הם גם לא מקבלים את הפטור מארנונה.

ינון אזולאי: למה?

ינון אזולאי: כי רק מי שמקבל פיצוי מרשות המיסים יכול לקבל את הפטור מארנונה.

ינון אזולאי: הנזק שלהם הוא כפול ומכופל.

רועי ברזילי: חייבים פתרון רטרואקטיבי.

מיקי לוי: צריכה לצאת קריאה למשרד האוצר ולמשרד הפנים לשקול את הפיצוי של כל אחד ואחד מהם.

מיקי לוי: דבר שני, להכניס אותם לאקסלים של הגנים הלאומיים.

מיקי לוי: אם סוגרים את הגנים הלאומיים, נסגור אותם, ואם פותחים את הגנים הלאומים, נפתח אותם.

מיקי לוי: צריכה לצאת בקשה למשרד הבריאות להכליל אותם.

ינון אזולאי: לא מובן למה הם לא כלולים.

מיקי לוי: לא ברור למה.

מיקי לוי: ניסיתי לבדוק, לא הצלחתי.

מיקי לוי: זה כמו הצימרים.

מיקי לוי: למה את הצימרים סגרו?

מיקי לוי: אין היגיון.

מיקי לוי: חייבים לפתוח, כי זה טוב לנשמה, זה טוב לילדים, זה טוב לחברה.

מיקי לוי: כמה דונמים יש בגן החיות התנ"כי?

זיו איילון: לנו יש 400 דונם, מתוכם אנחנו מקצים לציבור רק 50 דונם.

זיו איילון: לפי התו הסגול אמורים היו להיכנס 7,000.

זיו איילון: אנחנו לא מכניסים יותר מ-3,000.

זיו איילון: אנחנו שמים שלייקס על שלייקס על שלייקס כדי שתהיה הפרדה.

זיו איילון: המרחבים הם מרחבים גדולים.

זיו איילון: עובדתית, ביולי-אוגוסט היו כ-250,000 מבקרים ולא נרשם אפילו מקרה הדבקה אחד.

זיו איילון: אפילו באיכונים של משרד הבריאות, ככל שאנחנו מצאנו, נרשמו שלושה אנשים שהיו חולים ועברו בגן.

זיו איילון: שניים מתוכם היו בשעות לילה, לכן סביר שזה שגוי לגמרי.

זיו איילון: בקרב העובדים אף אחד לא נדבק, כי למדנו וידענו לשמור.

זיו איילון: אנחנו משקיעים עוד כ-20 משרות רק כדי להקפיד שהקהל ישמור על כללי התו הסגול.

זיו איילון: הדבר הוא בהחלט אפשרי.

זיו איילון: כל גני החיות יודעים לעשות את זה היטב.

מיקי לוי: המהלך מול האוצר זה לא למחר בבוקר, אבל המהלך של הפתיחה, שזה טוב לנשמה של הילדים שלא הלכו לבית ספר, שזה טוב לחברה בישראל, חשוב שייעשה.

מיקי לוי: חשוב שהוועדה תבקש מסגן שר הבריאות לכלול את זה יחד עם הגנים הלאומיים, שזה דבר שיפתור חלק גדול מהבעיה בשלב הנוכחי.

אופיר כץ: אני מציע שסגן שר הבריאות יסביר לנו היום במליאה למה הם לא כלולים יחד עם הגנים הלאומים.

אופיר כץ: יחד עם זאת, האוצר צריך לבדוק באופן פרטני את אלה שיכולים לזכות בהטבות ולא זכו.

אופיר כץ: את אלה שנשארו בלי כלום אנחנו צרכים לראות איך אנחנו מכניסים למתווים שהעברנו פה.

משה גפני: עד היום לא הייתה בעיה.

משה גפני: לא הייתה בעיה, כיוון שכל גני החיות הסתדרו.

משה גפני: אמרתם שהאנשים שבאו לבקר שילמו ואפשר היה להחזיק את זה בלי שהמדינה הייתה צריכה להתערב בעניין.

משה גפני: המדינה גם אף פעם לא התערבה בספארי.

משה גפני: התקציב של הספארי הוא 40 מיליון שקל.

משה גפני: הרבה שנים אני נמצא כאן בוועדה, אני לא זוכר שאיזה גן חיות ביקש לשנות את הדברים האלה.

משה גפני: לצערנו הרב הגיעה הקורונה וגני החיות נסגרו.

משה גפני: פתאום מתברר לנו שכל גן חיות הוא במעמד אחר.

משה גפני: יש כאלה שהם תאגידים עירוניים, יש כאלה שהם לא, יש כאלה שיכולים לקבל פטור מארנונה או הנחה בארנונה, יש כאלה שיכולים לקבל מענק, יש כאלה שלא.

משה גפני: אנחנו מבקשים ממשרד הפנים, שהוא אחראי על התאגידים העירוניים, להוציא הוראת שעה שתעשה סדר בכל הגנים כך שיוכלו לקבל תקציב.

משה גפני: צריך לעשות את זה, לא לחכות.

משה גפני: אנחנו עושים דברים לא מקובלים בקורונה.

משה גפני: צריך לעזור לגני החיות, לא להשאיר אותם לגווע ברעב.

משה גפני: במקביל, כל אלה שיכולים לקבל, בבקשה לפנות לאמיר דהן.

משה גפני: צריך לפנות למשרד הבריאות ולשאול אותם למה הם לא פותחים את גני החיות.

משה גפני: אם היו פותחים כנראה שהבעיה הייתה נפתרת, אבל זה קשור לכל הוויכוח בין משרד האוצר לבין משרד הבריאות לגבי מה פותחים, מה לא פותחים.

משה גפני: הם נפלו בין הכיסאות.

משה גפני: אני מסכים שגני החיות לא שונים מהגנים הלאומיים.

משה גפני: אני אדבר עם שר הבריאות.

משה גפני: אני מציע שכל אחד מאיתנו ידבר איתו.

משה גפני: אני מבקש ממשרד האוצר למצוא פתרון תקציבי כל עוד יש את הקורונה וגני החיות נשארים סגורים.

משה גפני: אני מודה לכל אלה שהעלו את הנושא הזה, אני מודה לכם על ההשתתפות.

משה גפני: ממשרד הבריאות מוסרים עכשיו כי מתקיימות ישיבות בקבינט הקורונה על הנושא ובתוך כמה ימים תהיה תשובה.

משה גפני: תודה רבה, הישיבה נעולה.